CELEX: 52015PC0494
Language: hr
Date: 2015-10-12
Title: Prijedlog PROVEDBENE ODLUKE VIJEĆA kojom se Ujedinjenoj Kraljevini odobrava uvođenje posebne mjere odstupanja od članka 26. stavka 1. točke (a) i članaka 168. i 168.a Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 12.10.2015.
            COM(2015) 494 final
            2015/0238(NLE)
            Prijedlog
            PROVEDBENE ODLUKE VIJEĆA
            kojom se Ujedinjenoj Kraljevini odobrava uvođenje posebne mjere odstupanja od članka 26. stavka 1. točke (a) i članaka 168. i 168.a Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               Razlozi i ciljevi prijedloga
            
            
               
                  U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”), Vijeće, koje djeluje jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredaba te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
               
               
                  Ujedinjena Kraljevina je dopisom koji je Komisija zaprimila 22. svibnja 2015. zatražila odobrenje da i dalje primjenjuje mjeru odstupanja od članaka 16. i 168. Direktive o PDV-u. U skladu s člankom 395. stavkom 2. Direktive o PDV-u, Komisija je dopisom od 5. lipnja 2015. obavijestila druge države članice o zahtjevu Ujedinjene Kraljevine. Komisija je dopisom od 8. lipnja 2015. obavijestila Ujedinjenu Kraljevinu da raspolaže svim informacijama koje smatra potrebnima za procjenu zahtjeva.
               
            
            
               Opći kontekst
            
            
               Člancima 168. i 168.a Direktive o PDV-u predviđeno je da porezni obveznik ima pravo na odbitak PDV-a obračunatog pri kupnji izvršenoj u svrhu transakcija koje podliježu porezu. Člankom 26. stavkom 1. točkom (a) te Direktive propisuje se da se upotreba robe koja čini dio imovine poslovanja u privatne svrhe smatra isporukom usluga pri razmatranju je li se PDV na tu robu mogao odbiti. Tim se sustavom omogućuje povrat prvotno odbijenog PDV-a kad je riječ o upotrebi u privatne svrhe.
            
            
               Često je teško u skladu s prethodno navedenim pravilima izračunati i oporezivati upotrebu u privatne svrhe automobila društva koji se djelomično upotrebljavaju u privatne (neposlovne) svrhe.
            
            
               U tom je kontekstu Ujedinjena Kraljevina provodila poseban sustav paušalnog oporezivanja upotrebe u privatne svrhe odobren Odlukom Vijeća 86/356/EEZ od 21. srpnja 1986. kojom se Ujedinjenoj Kraljevini odobrava uvođenje paušalnih mjera kad je riječ o porezu na dodanu vrijednost koji nije moguće odbiti obračunatom na troškove goriva za automobile društva
                  1
                i koji se temeljio na obujmu motora i vrsti goriva automobila.
            
            
               Prvotno je odstupanje ukinuto i zamijenjeno Odlukom Vijeća 2006/659/EZ od 25. rujna 2006. kojom se Ujedinjenoj Kraljevini odobrava uvođenje posebne mjere odstupanja od članka 5. stavka 6. i članka 11. dijela A. stavka 1. točke (b) Direktive 77/388/EEZ o usklađivanju zakonodavstava država članica o porezima na promet
                  2
               , čime je uvedeno paušalno oporezivanje upotrebe u privatne svrhe na temelju razine emisije CO2 iz automobila. Taj se sustav temelji na činjenici da su emisije i količina potrošenoga goriva izravno povezani jer viša razina emisija odgovara većoj potrošnji goriva. Na temelju tih razina emisija izračunava se potrošnja goriva po kilometru, što se potom kombinira s prosječnom kilometražom u privatne svrhe koja se utvrđuje na temelju podataka o izravnom oporezivanju i maloprodajne cijene goriva u cestovnom prometu. Rezultat toga je obračun upotrebe u privatne svrhe koji odgovara iznosu PDV-a na upotrebu vozila u privatne svrhe. Taj se obračun provodi jednom godišnje kako bi se uzele u obzir promjene cijena goriva.
            
            
               Prema Ujedinjenoj Kraljevini taj se sustav pokazao točnim i njime se bitno pojednostavnio rad poduzećima i poreznoj upravi. U tom se kontekstu treba istaknuti da porezni obveznici mogu odlučiti da se na njih i dalje primjenjuju normalna pravila te sustav za njih nije obvezan. Ipak, procjenjuje se da je pojednostavnjenjem obuhvaćeno otprilike 230 000 vozila.
            
            
               Na toj je osnovi Ujedinjena Kraljevina zatražila produljenje primjene odstupanja.
            
            
               Prethodno navedena Odluka, koja istječe 31. prosinca 2015., donesena je na temelju tzv. Šeste direktive Vijeća 77/388/EEZ od 17. svibnja 1977. o usklađivanju zakonodavstava država članica o porezima na promet – zajednički sustav poreza na dodanu vrijednost: jedinstvena osnovica za razrezivanje
                  3
                koja je, bez bitnih promjena sadržaja, zamijenjena Direktivom o PDV-u koja je stoga osnova za postojeću Odluku.
            
            
               Zahtjevima za produljenje koje se odnosi na razdoblje nakon 31. prosinca 2018. treba priložiti izvješće o funkcioniranju sustava.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u.
            
            
               •Supsidijarnost (za neisključivu nadležnost)
            
            
               S obzirom na odredbu Direktive o PDV-u na kojoj se prijedlog temelji, prijedlog je u isključivoj nadležnosti Unije. Stoga se načelo supsidijarnosti ne primjenjuje.
            
         
         
            
               •Proporcionalnost
            
            
               
                  Odluka se odnosi na odobrenje dano državi članici na njezin zahtjev i ne predstavlja nikakvu obvezu.
               
               
                  S obzirom na ograničeno područje primjene odstupanja, posebna mjera proporcionalna je cilju koji se želi postići, a to je pojednostavniti postupak naplate PDV-a. Prijedlogom se ne premašuje ono što je potrebno da bi se pojednostavnila naplata PDV-a u određenom sektoru.
               
               
                  Za porezne obveznike sustav i dalje nije obvezan.
               
            
            
               •Odabir instrumenta
            
            
               
                  U skladu s člankom 395. Direktive o PDV-u, odstupanje od zajedničkih pravila o PDV-u moguće je samo ako to jednoglasno odobri Vijeće na prijedlog Komisije. Osim toga, Odluka Vijeća najprikladniji je instrument jer ju se može uputiti pojedinoj državi članici.
               
            
            
               3.REZULTATI EX POST OCJENA, SAVJETOVANJA S DIONICIMA I PROCJENE UČINKA
            
            
               •Savjetovanja s dionicima
            
            
               
                  Ovaj se prijedlog temelji na zahtjevu koji je podnijela Ujedinjena Kraljevina i odnosi se samo na tu državu članicu.
               
            
            
               •Prikupljanje i primjena stručnog znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Prijedlogom Odluke želi se pojednostavniti naplata PDV-a kad je riječ o automobilima društva koji se djelomično upotrebljavaju u neposlovne svrhe te se njime stoga može ostvariti pozitivan učinak.
               
               
                  Tim se sustavom smanjuju administrativno opterećenje i troškovi usklađivanja s propisima za porezne obveznike koji se za nj odluče time što više neće biti potrebno evidentirati kilometražu za svaki automobil društva za svrhe PDV-a. Ispunjavanje takvih zahtjeva za evidentiranje vjerojatno bi tražilo puno vremena i njima bi se često nametnulo znatno administrativno opterećenje, a prikupio relativno mali iznos poreza. Metodom pojednostavnjenja smanjuje se i opterećenje poreznih uprava koje bi u suprotnom morale provjeravati brojne pojedinačne slučajeve.
               
            
            
               Međutim, zbog uskog područja primjene odstupanja i njegove vremenski ograničene primjene, učinak će u svakom slučaju biti ograničen. 
            
            
               4.UTJECAJ NA PRORAČUN
            
            
               
                  Prijedlogom se neće negativno utjecati na proračun EU-a.
               
            
            
               5.OSTALI ELEMENTI
            
            
               
                  Prijedlog sadržava klauzulu o vremenskom ograničenju valjanosti: utvrđen je automatski rok do 31. prosinca 2018.
               
            
            
               2015/0238 (NLE)
            
         
         
            
               Prijedlog
            
            
               PROVEDBENE ODLUKE VIJEĆA
            
            
               kojom se Ujedinjenoj Kraljevini odobrava uvođenje posebne mjere odstupanja od članka 26. stavka 1. točke (a) i članaka 168. i 168.a Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  4
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Odlukom Vijeća 2006/659/EZ
                  5
                odobrava se Ujedinjenoj Kraljevini da uvede posebne mjere pojednostavnjenja kako bi se na paušalnoj osnovi utvrdio udjel poreza na dodanu vrijednost (PDV) koji nije moguće odbiti u troškovima goriva za poslovne automobile koji se ne upotrebljavaju samo u poslovne svrhe. Taj sustav nije obvezan za porezne obveznike i temelji se na razini emisija ugljikova dioksida (CO2) iz automobila jer su emisije i potrošnja goriva, pa time i troškovi goriva, proporcionalno korelirani.
            
            
               (2)Ujedinjena Kraljevina je dopisom koji je Komisija zaprimila 22. svibnja 2015. zatražila odobrenje da i dalje primjenjuje mjeru.
            
            
               (3)Komisija je dopisom od 5. lipnja 2015. obavijestila druge države članice o zahtjevu Ujedinjene Kraljevine. Komisija je dopisom od 8. lipnja 2015. obavijestila Ujedinjenu Kraljevinu da raspolaže svim informacijama potrebnima za procjenu zahtjeva.
            
            
               (4)Prema Ujedinjenoj Kraljevini, postupak naplate PDV-a koji se odnosi na troškove goriva za poslovne automobile navedenim je sustavom učinkovito pojednostavnjen za porezne obveznike i poreznu upravu. Stoga je primjereno da se Ujedinjenoj Kraljevini odobri da primjenjuje mjeru do 31. prosinca 2018.
            
            
               (5)Ako Ujedinjena Kraljevina smatra da je produljenje potrebno i nakon 2018., treba Komisiji dostaviti izvješće i zahtjev za produljenje najkasnije do 31. ožujka 2018.
            
            
               (6)Mjerom odstupanja neće se negativno utjecati na vlastita sredstva Unije prikupljena PDV-om,
            
            
               DONIJELO JE OVU ODLUKU: 
            
            
               Članak 1.
            
            
               Odstupajući od članka 26. stavka 1. točke (a) i članaka 168. i 168.a Direktive 2006/112/EZ, Ujedinjenoj Kraljevini odobrava se da od 1. siječnja 2016. do 31. prosinca 2018. na paušalnoj osnovi utvrdi udjel poreza na dodanu vrijednost u troškovima goriva koje je u privatne svrhe potrošeno u poslovnim automobilima.
            
            
               Članak 2.
            
            
               Udjel poreza iz članka 1. iskazuje se fiksnim iznosima koji se utvrđuju na temelju emisija CO2 iz predmetne vrste vozila, što odražava potrošnju goriva. Ujedinjena Kraljevina prilagođava navedene fiksne iznose godišnje kako bi se uzele u obzir promjene prosječne cijene goriva.
            
            
               Članak 3.
            
         
         
            
               Sustav utvrđen na temelju ove Odluke nije obvezan za porezne obveznike.
            
            
               Članak 4.
            
            
               Zahtjev za produljenje posebne mjere predviđen ovom Odlukom podnosi se Komisiji najkasnije 31. ožujka 2018. i prilaže mu se izvješće s pregledom primjene te mjere.
            
            
               Članak 5.
            
            
               Ova je Odluka upućena Ujedinjenoj Kraljevini Velike Britanije i Sjeverne Irske.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 212, 2.8.1986., str. 35.
               
               
                  
                     (2)
                  SL L 272, 3.10.2006., str. 15.
               
               
                  
                     (3)
                  SL L 145, 13.6.1977., str. 1.
               
               
                  
                     (4)
                  
                  
                     SL L 347, 11.12.2006., str. 1.
                  
               
               
                  
                     (5)
                  Odluka Vijeća 2006/659/EZ od 25. rujna 2006. kojom se Ujedinjenoj Kraljevini odobrava uvođenje posebne mjere odstupanja od članka 5. stavka 6. i članka 11. dijela A. stavka 1. točke (b) Direktive 77/388/EEZ o usklađivanju zakonodavstava država članica o porezima na promet (SL L 272, 3.10.2006., str. 15.)